b'\n_START_ARTICLE_\nMaryland\n_START_SECTION_\nMaantiede\n_START_PARAGRAPH_\nMarylandin rajanaapureina ovat Pennsylvania pohjoisessa, L\xc3\xa4nsi-Virginia l\xc3\xa4nness\xc3\xa4, Delaware id\xc3\xa4ss\xc3\xa4 ja Virginia etel\xc3\xa4ss\xc3\xa4._NEWLINE_Marylandin ymp\xc3\xa4rist\xc3\xb6 on vaihtelevaa. Sit\xc3\xa4 on kutsuttu \xe2\x80\x9dAmerikaksi pienoiskoossa\xe2\x80\x9d, sill\xc3\xa4 maisema vaihtelee hiekkadyyneist\xc3\xa4 mets\xc3\xa4- ja vuoristoalueisiin villiel\xc3\xa4imineen. Marylandin osavaltiossa ei ole ollenkaan luontaisia j\xc3\xa4rvi\xc3\xa4. Kaikki j\xc3\xa4rvet ovat syntyneet ihmisten tekemien patorakennelmien seurauksina. Suurin j\xc3\xa4rvist\xc3\xa4 on Deep Creek Lake osavaltion l\xc3\xa4nsiosassa._NEWLINE_Suurimmat joet ovat Patapsco, Patuxent, Potomac ja Susquehanna._NEWLINE_Vuoden kuumin kuukausi on hein\xc3\xa4kuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila Baltimoressa on noin 33,4\xc2\xa0astetta. Keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on pakkasen puolella tammikuussa vain \xe2\x88\x920,1 astetta.\n_START_SECTION_\nHistoria\n_START_PARAGRAPH_\nNykyisen osavaltion alueella on liikkunut mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6it\xc3\xa4 j\xc3\xa4\xc3\xa4kauden v\xc3\xa4istymisest\xc3\xa4 alkaen. Eurooppalaisten tullessa aluetta asuttaneet heimot kuuluivat Algonkin-kansoihin. Alueen luoteispuolella asuneet irokeesit ahdistelivat n\xc3\xa4it\xc3\xa4, ja brittien irokeeseja vastaan lupaama suojelus paransi eurooppalaisten ja intiaanien v\xc3\xa4lej\xc3\xa4 alkuvuosina._NEWLINE_Vuonna 1608 John Smith kartoitti Chesapeakelahden ymp\xc3\xa4rist\xc3\xb6\xc3\xa4. My\xc3\xb6hemmin 1600-luvulla alueelle muutti Euroopasta uskontonsa t\xc3\xa4hden vainottuja. Alueesta muodostettiin Marylandin provinssi._NEWLINE_Marylandilaiset osallistuivat aktiivisesti Amerikan vallankumoukseen._NEWLINE_Maryland ratifioi Yhdysvaltojen perustuslain seitsem\xc3\xa4nten\xc3\xa4 osavaltiona 28. huhtikuuta 1788. Vuonna 1791 se antoi maata ja varoja jotta liittovaltion p\xc3\xa4\xc3\xa4kaupunkia voitiin alkaa rakentaa.\n_START_SECTION_\nHallinto\n_START_PARAGRAPH_\nMarylandin lains\xc3\xa4\xc3\xa4d\xc3\xa4nt\xc3\xb6valtaa k\xc3\xa4ytt\xc3\xa4\xc3\xa4 kaksikamarinen osavaltion parlamentti. Yl\xc3\xa4huoneessa eli senaatissa on 47 j\xc3\xa4sent\xc3\xa4, alahuoneessa eli edustajainkokouksessa on 141\xc2\xa0j\xc3\xa4sent\xc3\xa4._NEWLINE_Ylint\xc3\xa4 toimeenpanovaltaa k\xc3\xa4ytt\xc3\xa4\xc3\xa4 kuvern\xc3\xb6\xc3\xb6ri._NEWLINE_Osavaltio on jaettu 23\xc2\xa0piirikuntaan. Lis\xc3\xa4ksi Baltimoren kaupunki on itsen\xc3\xa4inen aluehallintoyksikk\xc3\xb6.\n_START_SECTION_\nTalous\n_START_PARAGRAPH_\nVuonna 2010 The Bureau of Economic Analysis arvioi Marylandin kokonaistuotannon olleen 295\xc2\xa0miljardia Yhdysvaltain dollaria. Tulot asukasta kohti olivat 39\xc2\xa0725\xc2\xa0dollaria, mik\xc3\xa4 on liittovaltion nelj\xc3\xa4nneksi suurin._NEWLINE_Marylandin taloudellinen toiminta on vahvasti keskittynyt palvelusektorille. Liikenteell\xc3\xa4 on t\xc3\xa4rke\xc3\xa4 osa taloudessa, Marylandissa on t\xc3\xa4rkeit\xc3\xa4 satamia, junaratoja ja tiev\xc3\xa4yli\xc3\xa4. Marylandissa on t\xc3\xa4rkeit\xc3\xa4 puolustusteollisuuden, lentoteollisuuden ja biotutkimuksen laboratorioita sek\xc3\xa4 teknisi\xc3\xa4 yksik\xc3\xb6it\xc3\xa4. Alueella on my\xc3\xb6s useita koulutuksen ja l\xc3\xa4\xc3\xa4ketieteen alan yksik\xc3\xb6it\xc3\xa4. Johns Hopkins University -yliopiston eri osastot ja sen l\xc3\xa4\xc3\xa4ketieteen tutkimus ovat suurin ty\xc3\xb6llist\xc3\xa4j\xc3\xa4 Baltimoren alueella. Tekniset ja hallinnolliset ty\xc3\xb6t ty\xc3\xb6llist\xc3\xa4v\xc3\xa4t 25\xc2\xa0prosenttia Marylandin ty\xc3\xb6voimasta. Luku on yksi suurimmista liittovaltiossa._NEWLINE_Marylandin suurimpiin ty\xc3\xb6nantajiin kuuluvat Marylandin yliopisto, NASA ja Goddardin avaruuskeskus._NEWLINE_Maryland tuottaa maakaasua, kivihiilt\xc3\xa4 ja s\xc3\xa4hk\xc3\xb6\xc3\xa4. Kolmannes s\xc3\xa4hk\xc3\xb6st\xc3\xa4 tuotetaan Calvert Cliffsin ydinvoimalassa._NEWLINE_Marylandissa on kaikkiaan 16\xc2\xa0lentoasemaa. Suurin niist\xc3\xa4 on Baltimore\xe2\x80\x93Washingtonin kansainv\xc3\xa4linen lentoasema. Marylandissa on seitsem\xc3\xa4n satamaa.\n_START_SECTION_\nV\xc3\xa4est\xc3\xb6\n_START_PARAGRAPH_\nMarylandin 5,8\xc2\xa0miljoonasta asukkaasta 60,8\xc2\xa0prosenttia on valkoisia. Osuus on pienempi kuin Yhdysvalloissa keskim\xc3\xa4\xc3\xa4rin (77,9\xc2\xa0%).\n_START_SECTION_\nKulttuuri\n_START_PARAGRAPH_\nMarylandin kulttuurin keskus on Baltimore, jossa toimii Baltimoren sinfoniaorkesteri ja useita ammattiteattereita, Baltimoren taidemuseo, yleis\xc3\xb6akvaario, rautatie- ja raitiomuseo sek\xc3\xa4 useita muita museoita.\n_START_SECTION_\nUrheilu\n_START_PARAGRAPH_\nMarylandin kansallisurheilua on peitsitaistelu._NEWLINE_Marylandissa on kaksi NFL-tason joukkuetta amerikkalaisessa jalkapallossa: Baltimore Ravens ja Washington Redskins Landoverissa. Baltimore Orioles pelaa baseballin p\xc3\xa4\xc3\xa4sarjassa. Haavipallo on osavaltion nimikkojoukkuepeli, Lacrosse Museum and National Hall of Fame sijaitsee Baltimoressa.'